[pic] | COIMISIÚN NA gCOMHPHOBAL EORPACH |

An Bhruiséil, 30.1.2008

SEC(2008) 93

DOICIMÉAD INMHEÁNACH OIBRE AN CHOIMISIÚIN a ghabhann leis an

Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le faisnéis faoi bhia a sholáthar do thomhaltóirí ACHOIMRE AR AN TUARASCÁIL FAOIN MEASÚNÚ IARMHARTA AR SHAINCHEISTEANNA GINEARÁLTA A BHAINEANN LE LIPÉADÚ BIA

{COM(2008) 40 leagan deireanach}{SEC(2008) 92}{SEC(2008) 94}{SEC(2008) 95}

ACHOIMRE

RÉAMHRÁ

Déanann Rialachán 2000/13/CE lipéadú ginearálta bia a rialú. Is leagan códaithe é seo de Threoir 79/112/CE. Cé gur tugadh isteach leasú mór amháin in 2003 (comhábhair ailléirgineacha), tá an chuid is mó de na forálacha ann ó 1978. Is i ngeall ar fhorás an mhargaidh bianna agus ionchais na dtomhaltóirí araon gur gá an reachtaíocht seo a athrú chun dáta agus a nuachóiriú.

Cuid de chlár oibre an Choimisiúin um shimpliú is ea athbhreithniú reachtaíocht an Chomhphobail maidir le lipéadú ginearálta bia agus lipéadú cothaithe.

Saincheisteanna nós imeachta agus comhairliúchán le páirtithe leasmhara

Chuathas i gcomhairle leis na príomhgheallsealbhóirí ó 2003 go 2007. An chonclúid a tháinig as staidéar a cuireadh i gcrích in 2003 ar mheastóireacht ar an reachtaíocht maidir le lipéadú bia is ea an bunús a bhí leis an bpróiseas comhairliúcháin. I gconclúidí an staidéir seo luadh na príomhphointí ar chóir don Choimisiún díriú isteach orthu i bhfianaise togra a bhfuil mar aidhm aige reachtaíocht an Chomhphobail maidir le lipéadú a nuachóiriú agus dréimeanna na dtomhaltóirí a bhaint amach.

Chuathas i gcomhairle go forleathan leis na páirtithe leasmhara go léir d'fhonn a gcuid tuairimí den reachtaíocht atá ann cheana agus de na hathruithe nach mór a dhéanamh a fháil. Rinneadh comhairliúchán oscailte ar an idirlíon ón 13 Márta 2006 go dtí 16 Meitheamh 2006.

Bunaíodh Grúpa Idirsheirbhíse de chuid an Choimisiúin don Mheasúnú Iarmharta. Rinne Bord an Choimisiúin Eorpaigh um Mheasúnú Iarmharta grinnscrúdú ar thorthaí an mheasúnaithe iarmharta agus thug sé tuairim uaidh.

SAINAITHINT FADHBANNA

BAINEANN AN MEASÚNÚ IARMHARTA LE HATHBHREITHNIÚ THREOIR 2000/13/CE LENA NDÉANTAR FORÁIL D'FHAISNÉIS ÉIGEANTACH AR LIPÉID BIA. NÍOR CHUIR NA GEALLSEALBHÓIRÍ AMHRAS i bpríomhchuspóir na reachtaíochta seo le linn comhairliúcháin leathain. Glactar le buninneachar na gceanglas atá ann cheana mar acquis fiúntach agus is cosúil nach mian leis na geallsealbhóirí aon chuid de chroíchodanna na reachtaíochta a athrú.

Mar sin féin, tá gnéithe áirithe den reachtaíocht nach bhfeidhmíonn go héifeachtach agus nach gcomhlíonann go hiomlán na cuspóirí atá ann ó thús. Déantar cáineadh ginearálta i dtaca leis an gcaoi sheachránach ina ndéantar reachtaíocht uile an Chomhphobail maidir le lipéadú a chur i gcrích, agus, le bheith níos cruinne, i dtaca leis an easpa comhordaithe ó thaobh dátaí cur chun feidhme de. I ndáil le lipéadú cothrománach bia, cuireadh in iúl go bhfuil imní ann de bharr na heaspa soiléireachta agus cinnteachta dlíthiúla, agus de bharr nach ndéanann na rialacha riachtanais agus ionchais reatha (a bhfuil athrú tagtha orthu le himeacht aimsire) na ngeallsealbhóirí a chur san áireamh.

Ba léir ón bpróiseas comhairliúcháin nach mór saincheisteanna tábhachtacha áirithe a athbhreithniú. Mar sin féin, is iomaí sin tuairimí éagsúla atá ag na geallsealbhóirí maidir leis an gcaoi is fearr inar chóir déileáil leis na saincheisteanna seo.

cuspóirí

Is iad seo a leanas príomhchuspóirí na reachtaíochta maidir le lipéadú bia:

( caoi a thabhairt do thomhaltóirí roghanna eolacha sábháilte sláintiúla inbhuanaithe a dhéanamh;

( faisnéis atá ábhartha úsáideach a thabhairt do thomhaltóirí, faisnéis a bhfuil sé de cheart acu bheith ag súil léi;

( dea-fheidhmiú an mhargaidh inmheánaigh a áirithiú;

( margadh atá i bhfabhar na hiomaíochta a chothú;

Má chuirtear an cuspóir seo san áireamh, ba chóir, tríd is tríd, go gcuirfí na cuspóirí sainiúla seo a leanas san áireamh san athbhreithniú:

( comhsheasmhacht agus soiléireacht a áirithiú agus faisnéis á soláthar;

( sláinte na dtomhaltóirí a chosaint agus déileáil le hiarratais sainiúla ar fhaisnéis ó thomhaltóirí;

( tásca míthreoracha a sheachaint agus deireadh a chur le neamhréireachtaí atá ann cheana;

( nuálaíocht tionsclaíochta a chumasú agus a chúiteamh trí chead a thabhairt lánearraíocht a bhaint as an gcumhacht atá ag lipéadú chun a gcuid táirgí a dhíol.

MÓRCHEISTEANNA BEARTAIS AGUS NA SOCHAIR IONCHAIS A BHAINEANN LE SIMPLIÚ

D'FHONN NA CUSPÓIRÍ A BHAINT AMACH AGUS I GCOMHRÉIR LEIS AN BPRÓISEAS SIM pliúcháin rinneadh roinnt beart a bhreithniú. Agus aird iomlán á tabhairt ar na riachtanais simpliúcháin a d'eascair ón gcomhairliúchán, roinneadh na bearta seo in dhá chatagóir:

Uirlisí ginearálta simpliúcháin:

( meicníocht sholúbtha ón mbonn aníos (rialú nua ar lipéadú) a chur ar bun a chuirfeadh ar chumas an tionscail nuálaíocht a dhéanamh, agus a chuirfeadh na rialacha maidir le lipéadú in oiriúint do mhargaí éagsúla agus d'éilimh éagsúla tomhaltóirí, nithe a bhíonn ag síorathrú;

( athmhúnlú na bhforálacha éagsúla cothrománacha a bhaineann le lipéadú. Trí na téacsanna sin a chumasc, d'uasmhéadófaí sineirgí agus d'íoslaghdófaí aon fhorluí agus iomarcaíocht agus mhéadófaí soiléireacht agus comhsheasmhacht rialacha an Chomhphobail. Is modh cumhachtach simpliúcháin é seo a chuirfeadh creat rialúcháin atá níos soiléire agus níos cuíchóirithe ar fáil d'oibreoirí eacnamaíocha agus d'udaráis forfheidhmiúcháin. Bhíothas ag breithniú ar an reachtaíocht uile maidir le lipéadú, lena n-áirítear na ceanglais cheartingearacha, a thiomsú i dtéacs amháin ach is amhlaidh gur cur chuige ní ba chasta an toradh a bheadh air seo;

( deireadh a chur le neamhréireachtaí idir rialacha cothrománacha agus ceartingearacha nuair is féidir sin;

( an fhaisnéis éigeantach a cheanglaítear le hAirteagal 3.1 de Threoir 2000/13/CE a chuíchóiriú (a athrú chun dáta, a shoiléiriú, iomarcaíocht a scriosadh).

Bearta a aithníodh, le linn an chomhairliúcháin, iarmhairtí ní ba thábhachtaí bheith acu agus a bhfuil anailís níos mionsonraithe déanta orthu. Dá ndéileálfaí leis na saincheisteanna seo a leanas shoiléireofaí an scéal do na geallsealbhóirí agus b'fhusa leo na rialacha a comhlíonadh.

( Inléiteacht na lipéad – an bealach ina gcuirtear faisnéis ar fáil do thomhaltóirí a shimpliú agus a fheabhsú mar aon le comhlíonadh an cheanglais ghinearálta maidir le lipéid inléite shoiléire a éascú d'oibreoirí is ea an cuspóir.

( Easpa faisnéise faoi chomhábhair ailléirgineacha ar bhia neamh-réamhphacáilte – sláinte na dtomhaltóirí a chosaint agus comhsheasmhacht i dtaca le soláthar faisnéise a áirithiú is ea an cuspóir.

( Lipéadú de réir ionaid tionscnaimh – an cor reatha a shimpliú is ea an cuspóir, cor ina bhfuil, i ngeall ar neamhchinnteacht , raidhse tásc míthreorach deonach ann maidir leis an ionad tionscnaimh agus ina mbítear ag plé go síoraí cad é an bealach is fearr chun déileáil le héileamh seasmhach na dtomhaltóirí ar fhaisnéis maidir le hionad tionscnaimh bia. Dá ndéileálfaí leis an tsaincheist seo shoiléireofaí an reachtaíocht, d'éascófaí a comhlíonadh d'oibreoirí agus thiocfadh feabhas ar an tuiscint atá ag tomhaltóirí ar thásca ionaid tionscnaimh.

( Faisnéis neamhréireach maidir le comhábhair agus, go háirithe, maidir le liostú comhábhar i gcás deochanna alcólacha – an cor reatha a chuíchóiriú trí dheireadh a chur leis an neamhchinnteacht dhlithiúil atá ann is ea an cuspóir.

NA ROGHANNA BUNÚSACHA

SA TUARASCÁIL faoin measúnú iarmharta déantar cur síos ar roghanna éagsúla i gcomhair gnímh Comhphobail chun déileáil leis na saincheisteanna seo. Tá éagsúlacht mhór idir na roghanna sin, ina measc amhail gan gníomh ar bith a dhéanamh (an cás a fhágáil mar atá sé) agus caingne dlí. Rinneadh na "modhanna bunúsacha" a bhreithniú, ach de bhrí go mbaineann an tionscnamh i dtrácht le hathbhreithniú a bhfuil réimsí soiléire gnímh aitheanta dó trí chomhairliúchán leathan, bunaíodh mionanailís na n-iarmhairtí ar na roghanna gnímh a ghabhann leis na ceithre phríomh-shaincheist a sainaithníodh go m'bhféidir go ndéanfaí athbhreithniú orthu sa reachtaíocht.

I gcás nach ndéanfaí aon idirghabháil ní thiocfadh aon athrú ar an staid mar atá sí ina bhfuil reachtaíocht scaipthe anseo agus ansiúd agus ag a bhfuil an tionchar diúltach seo a leanas:

- rialacha seachránacha mearbhlacha a lagaíonn cur chun feidhme éifeachtúil;

- ualaí nach bhfuil call leo ar an earnáil bia i ngeall ar cheanglais atá as dáta, iomarcach nó míshoiléir;

- úsáid neamhréireach lipéad ag tomhaltóirí;

- lipéadú neamhéifeachtúil mar uirlis chumarsáide;

- cliseadh ar an reachtaíocht oiriúnú a dhéanamh do na margaí atá ag síorathrú agus d'éilimh dhlisteanacha tomhaltóirí.

Breithníodh idirghabháil a dhéanamh i gcomhthéacsanna éagsúla, eadhon dírialáil, an reachtaíocht náisiúnta, cur chuige neamhreachtúil agus i gcomhthéacs reachtaíocht an Chomhphobail a athrú chun dáta.

Is éard a bheadh i gceist le cur chuige dírialála na hionstraimí bunúsacha beartais i gcomhair rialacha cothrománacha maidir le lipéadú bia a chealú, rud a mbeadh tionchar díreach aige ar na rialacha ceartingearacha maidir le lipéadú. Le rialacha neamh-chomhchuibhithe chuirfí bac ar an margadh inmheánach, chruthófaí faisnéis mhíchruinn agus laghdófaí an leibhéal cosanta atá ag tomhaltóirí. Bheadh formhór na mBallstát agus na dtomhaltóirí in aghaidh na rialacha atá ann cheana a chealú de bhrí go bhfuil cleachtadh acu ar na ceanglais reatha agus seans go measfaí gur tréigean acquis fiúntach a bheadh in aon athrú. Dá bhrí sin, ní mheastar gur cur chuige inmharthana é an dírialáil.

Seo a leanas an toradh a bheadh ar reachtaíocht náisiúnta agus aisghairm rialacha an Chomhphobail: rialacha éagsúla náisiúnta a chuirfeadh bac ar an margadh inmheánach; iomaíocht chothrom as riocht; ualach riaracháin méadaithe ar thionscal; cur chuige neamhréireach ó thaobh inneachair agus infhaighteachta faisnéise de, rud a chuirfeadh mearbhall ar thomhaltóirí; leibhéil éagsúla cosanta do shaoránaigh an AE.

Cur chuige malartach neamhreachtúil – i ngeall ar na gnéithe éagsúla a bhaineann le faisnéis do thomhaltóirí agus ar an gclaonadh atá ann i dtreo "cultúr nua reachtaíochta" a fhorbairt is gá measúnú a dhéanamh ar chur chuige a bheadh leath bealaigh idir solúbthacht agus forordú agus idir gníomh ar an leibhéal náisiúnta agus gníomh ar an leibhéal AE. D'fhéadfadh sé go mbeadh rialú il-leibhéil ón mbonn aníos a bheadh bunaithe ar phrionsabal an tiomantais don chleachtas is fearr agus do chomhroinnt sonraí idir geallsealbhóirí ina rogha malartach inmharthana i gcomhair gnéithe áirithe den reachtaíocht agus tá an mheicníocht nuálaíoch seo á meas mar rogha.

SAINCHEISTEANNA BEARTAS AGUS ROGHANNA SAINIÚLA

Saincheist Beartais 1: Inléiteacht na faisnéise

Fadhbanna reatha

Cé go gceanglaíonn an Treoir réime nach mór na ceanglais éigeantacha bheith furasta le tuiscint agus suite go feiceálach sa chaoi go bhfuil siad sofheicthe gan dua, lán-inléite agus doscriosta , is fíormhinic a dhéantar an gearán nach bhfuil na lipéid inléite ná intuigthe. Méid na gclófhoirne is ea an chúis gearáin is coitianta.

Roghanna beartas

Scrúdaíodh na roghanna amhail nach ndéanfadh an tAE aon ghníomh, cur chuige deonach agus cur chuige reachtúil, lena n-áirítear na lipéid a chaighdeánú nó clómhéid íosta a leagan síos.

Príomhthorthaí

Léiríodh san anailís go rachadh rialacha sainiúla i ndáil le méid na gclónna i ngleic le ceann de na saincheisteanna bunúsacha ó thaobh inléiteachta faisnéise de. Aithnítear, áfach, nach é seo an t-aon ghné amháin atá i gceist. Má mheastar go n-eascraíonn fadhb shuntasach do thomhaltóirí as gnéithe eile a bhaineann le hinléiteacht, b'fhéidir go mbeidh gá amach anseo cuimhneamh ar na tosca seo a chomhchuibhiú.

Níl a dhóthain eolais ann chun measúnú a dhéanamh ar an iarmhairt a bheadh ar athrú sa reachtaíocht sa chruth go n-áireofaí clómhéid íosta, ach mar sin féin, faoi láthair, ní mór do na monaróirí cloí leis an bprionsabal gur chóir go mbeadh a gcuid lipéad inléite; dá bhrí sin, ach ceanglais shainiúla maidir le hinléiteacht a áireamh sa reachtaíocht sholáthrófaí creat a d'fhágfadh, is dócha, go mbeadh an gnáthchustaiméir in ann an lipéad a léamh.

Go nuige seo, tá na geallsealbhóirí gnó in aghaidh a thuilleadh saintreorach maidir le hintléiteacht na lipéad bia ós rud é go bhfuil imní orthu go méadófar na costais a bhaineann le lipéadú bia agus go laghdófar an tsolúbthacht atá acu dá bharr. Tá sé seo ar cheann de na saincheisteanna bunúsacha i ndáil leis an athbhreithniú, áfach, mar nach bhfuil ciall le hoibleagáidí a leagan síos maidir leis an bhfaisnéis atá le soláthar don tomhaltóir más rud é nach féidir leis an tomhaltóir úsáid a bhaint aisti. Meastar, mar sin, nach dtiocfaidh aon tairbhe as athbhreithniú ar bith ar an reachtaíocht mura lipéid níos inléite an toradh a bheidh air.

Saincheist Beartais 2: Easpa eolais i dtaobh comhábhar ailléirgineach ar bhia réamhphacáilte

Fadhbanna reatha

I ngeall ar an reachtaíocht reatha maidir le soláthar faisnéise faoi bhia réamhphacáilte cruthaítear go maith do thomhaltóirí a bhfuil ailléirgí nó éadulaingt orthu le comhábhair éagsúla bia. Níl sna bianna seo ach cuid de chothú na dtomhaltóirí seo agus tá éilimh ann atá ag méadú i rith an ama na ceanglais a bhaineann le bia réamhphacáilte a leathnú d'fhonn bia neamh-réamhphacáilte a fholú. Is amhlaidh, go háirithe, de bhrí go bhféadfadh sé go mbeadh impleachtaí sláinte ann dá soláthrófaí faisnéis mhícheart nó dá dtabharfaí é sin le tuiscint.

Roghanna beartas

Scrúdaíodh na roghanna amhail nach ndéanfadh an tAE aon ghníomh, agus cur chuige reachtúil d'fhonn lipéadú éigeantach i ndáil le hailléirginí a leathnú d'fhonn bia neamh-réamhphacáilte a fholú.

Príomhthorthaí

Léirítear san anailís gurb ionann faisnéis a sholáthar faoi na hailléirginí dá bhfuil ann agus déileáil le cúis amháin imní i dtaca le sábháilteacht agus sláinte a chuir tomhaltóirí in iúl. Ó thaobh an difir a dhéanfar do ghnó, is dóchúil go mbeidh an costas iomlán ard go leor, ach mar sin féin, is deacair na costais oibríochtúla a thomhas. Is cosúil nach bhfuil aon fhadhb mhór ag baint le táirgeadh an lipéid féin i gcás bia a dhíoltar gan phacáistíocht, ach b'fhéidir go mbeidh deacrachtaí ag baint le cruthú agus nuashonrú na faisnéise. Thiocfadh laghdú ar na costais faisnéise ach teacht furasta ar an bhfaisnéis riachtanach a áirithiú do mhiondíoltóirí a dhíolann bia neamh-réamhphacáilte agus do bhialanna óna gcuid soláthróirí. Dá mbeadh solúbthacht ag na Ballstáit i ndáil leis an gcur chun feidhme, ba chóir go mbeifí in ann na bearta a chur in oiriúint do thréithe náisiúnta mhargadh miondíolta bia agus lónadóireachta gach Ballstáit ar leith, agus seans go bhféadfaí córas níos cost-éifeachtúla a chruthú dá bharr.

Faoi chur chuige deonach tá níos lú seans go mbainfear comhsheasmhacht amach ó thaobh faisnéis atá iontaofa cruinn a sholáthar.

Saincheist Beartais 3: An úsáid a bhaintear as lipéadú de réir ionaid tionscnaimh a shoiléiriú ar bhianna

Fadhbanna reatha

Is minic a bhíonn sonraí maidir le hionad tionscnaimh táirge le feiceáil ar lipéid bia, bíodh sé seo i ngeall ar reachtaíocht lena gceanglaítear é nó bíodh sé i ngeall ar chinneadh a dhéanann gnólacht as a stuaim féin an fhaisnéis sin a sholáthar. Cé nach bhfuil sonraí níos mine ar fáil, is cosúil gur ag dul i méad atá líon na dtáirgí ar a bhfuil tagairt éigin don ionad tionscnaimh. Fágann sé seo go mbíonn tomhaltóirí ag súil le tuilleadh lipéadaithe de réir ionaid tionscnaimh agus le dearbhuithe, nuair a thugtar an fhaisnéis sin, gur féidir glacadh leis nach bhfuil sí bréagach ná míthreorach . Díol spéise don tionscal is ea an ní deireanach seo freisin, go mór mór ó tharla gur féidir buntáiste iomaíoch a fháil ón úsáid a bhaintear as lipéadú de réir ionaid tionscnaimh . Dá bharr sin, ba mhian leo go mbeadh coinníollacha cothroma ann ar fud an AE agus go mbeadh 'rialacha' soiléire maidir le lipéadú de réir ionaid tionscnaimh leagtha síos. Ach ar leibhéal cothrománach na reachtaíochta níl rialacha dá leithéidí i bhfeidhm.

Roghanna beartas

Scrúdaíodh na roghanna amhail nach ndéanfadh an tAE aon ghníomh, cur chuige deonach, agus cur chuige reachtúil d'fhonn lipéadú éigeantach de réir ionaid tionscnaimh a cheangal i gcás gach uile shaghas bia neamhphróiseáilte nó d'fhonn déileáil le héilimh shainiúla maidir le lipéadú de réir tionscnaimh a bhfuil call leo nó d'fhonn critéir a leagan síos chun an úsáid dheonach a bhaintear as lipéadú de réir ionaid tionscnaimh a chinntiú.

Príomhthorthaí

Tá meas ag tomhaltóirí ar fud an AE as an bhfaisnéis a bhíonn ar bhianna faoin tír thionscnaimh. Athraíonn na costais a bhaineann le lipéadú éigeantach de réir tíre tionscnaimh agus braitheann siad ar fhairsinge an cheanglais. Ach is amhlaidh a laghdaítear na costais a d'fhéadfadh a bheith ann trí líon na ngnólachtaí a sholáthraíonn faisnéis dá leithéid cheana agus trí chórais rianaithe agus lorgaireachta atá ann cheana. Le hidirthréimhse iomchuí ann a d'fhágfadh go bhféadfaí aon athruithe ar lipéadú a d'fhéadfadh gá bheith leo a ionchorprú sa ghnáth-thimthriall lipéadaithe, chuideofaí aon chostais dhíreacha a bhaineann le hathruithe sa reachtaíocht a laghdú.

Dá dtabharfaí isteach céimeanna éagsúla do lipéadú de réir ionaid tionscnaimh, agus iad bunaithe ar éilimh na dtomhaltóirí, i gcás táirgí éagsúla bia, dul chun cinn a bheadh ann i gcomparáid leis an staid reatha sa mhéid is go sásófaí éilimh na dtomhaltóirí agus go gcuideofaí leo roghanna eolacha a dhéanamh. Chun na buntáistí seo a bhaint amach, áfach, ní foláir go mbeidh an lipéad maidir leis an tír thionscnaimh soiléir sothuigthe agus níor chóir go mbeadh sé míthreorach. Is ar éigean a thuigeann tomhaltóirí na cleachtais lipéadaithe dá bhfuil ann anois agus, ar uairibh, cuireann na cleachtais sin na tomhaltóirí amú. Mar sin, is iad na tomhaltóirí, an tionscal agus na húdaráis forfheidhmiúcháin a bheadh thuas leis, ach an chaoi ina n-úsáidtear lipéadú de réir ionaid tionscnaimh a shoiléiriú.

Saincheist Beartais 4: Na rialacha maidir le liostú comhábhar a chur i bhfeidhm go seasta

Fadhbanna reatha

Níl sé de cheanglas faoi láthair liosta comhábhar a bheith ar dheochanna alcólacha. Níl sé seo mar thoradh ar mhaolú follasach arna dheonú le Treoir 2000/13/CE, ach is amhlaidh atá sé i ngeall ar neamhchinnteacht dlí a eascraíonn as an tuiscint go bhfuil gá le rialacha sainiúla maidir le liostú comhábhar deochanna alcólacha ó tharla go bhfuil tréithe agus modhanna táirgthe ar leith ag baint leis na deochanna sin. Dá bhrí sin, cé go bhfuil ceanglas teoiriciúil sa reachtaíocht reatha comhábhair deochanna alcólacha a bheith ar an lipéad, ní chuirtear an ceanglas seo i bhfeidhm riamh i ngeall ar easpa rialacha sainiúla.

Roghanna beartas

Scrúdaíodh na roghanna amhail nach ndéanfadh an tAE aon ghníomh, cur chuige deonach agus cur chuige reachtúil d'fhonn na deochanna alcólacha go léir nó cuid acu a dhíolmhú ón liostú comhábhar, é sin nó na rialacha reatha a chur i bhfeidhm.

Príomhthorthaí

Is beag fianaise atá ann maidir leis an toradh a bheadh ar na ceanglais chothrománacha éigeantacha maidir le liostú comhábhar a leathnú d'fhonn deochanna alcólacha a fholú, deochanna a bhí saor ó rialú go nuige seo. Thairis sin, ní fios an méid suime atá ag tomhaltóirí i lipéadú comhábhar ar dheochanna alcólacha.

Cé go bhfuil dul chun cinn suntasach déanta i ndáil le lipéadú ailléirginí, níl aon athrú ar an scéal i dtaca le comhábhair eile a d'fhéadfadh a bheith i ndeochanna alcólacha ach nach bhfuil trácht orthu ar an lipéad, amhail breasáin bia agus blastáin a úsáidtear i roinnt mhaith de na deochanna seo, lena n-áirítear deochanna réamhullmhaithe, rud a fhágann go bhfuil na tomhaltóirí aineolach ina dtaobh. Ba chóir go dtabharfaí faisnéis úsáideach rí-thábhachtach do thomhaltóirí sa chruth go mbeidh siad in ann roghanna eolacha a dhéanamh agus sa chruth nach gcuirfear amú iad. Mar sin, i gcás substaintí a d'fhéadfadh tionchar a bheith acu ar rogha an tomhaltóra má bhíonn siad i dtáirge nó i ngeall ar an éifeacht theicniúil atá acu ar an táirge críochnaithe, ba chóir, sa chuid is mó de na cásanna, lipéadú éigeantach a cheangail.

Dá dtabharfaí liostaí comhábhar isteach chuirfí costais bheaga ar tháirgeoirí ós rud é go mbeadh orthu na lipéid a athrú agus iad a chló, ach ar a laghad, ba chóir go mbeadh teacht furasta acu ar an liosta comhábhar féin.

Conclúid

Nuair a chuirtear na roghanna éagsúla agus na hiarmhairtí a ghabhann leo san áireamh, is é an dúshlán atá roimh an gCoimisiún conas cúrsaí lipéadaithe a chuíchóiriú agus a shimpliú gan an t-ardleibhéal cosanta do thomhaltóirí atá an Comhphobal ag iarraidh baint amach a laghdú. D'fhéadfaí an iarmhairt a bheadh ag aon chur chuige rialála a íoslaghdú ach idirthréimhsí a cheadú, rud a d'fhágfadh go bhféadfaí na hathruithe lipéadaithe a dhéanamh le linn an ghnáth-thimthriall atá i bhfeidhm i ngnólachtaí le haghaidh athruithe ar lipéid.